薄扶林

薄扶林，《香港雜記》叫百步林，係香港一地，亦係一村，喺香港島爐峯峽向西南打落嘅谷口處。薄扶林西面係大口灣，今爲數碼港。薄扶林有薄扶林水塘，係香港首個水塘。

薄扶林主要有薄扶林道出入，南通鷄籠灣、香港仔，北通西營盤。

地理

薄扶林，喺大口灣西岸山腰一平地。薄扶林到爐峯峽，係一谷。薄扶林係谷口平地，谷有涌，由諸峯集水。峯有北便扯旗山，東嘅奇力山同歌賦山。英人在谷中起咗薄扶林水塘。涌過薄扶林，向南流入瀑布灣，係舊日船隻汲水之處。而佢東面奇力山而南，係鷄籠灣，又叫奇力灣。

薄扶林水塘一帶山林，香港政府列爲薄扶林郊野公園。

歷史
薄扶林平地有村，叫薄扶林，又叫薄扶林村。舊時涌兩邊有好多田地，家下附近仍有人務農。英人一八四一年宣佈統治時，薄扶林村經已有人住。無耐英人開路由裙帶路到香港仔，當中由西營盤到鷄龍灣，後尾畀名叫薄扶林道，而鷄龍灣到石排灣，叫石排灣道。條路今日仍留有零散嘅里程碑。

無耐，香港政府見香港人多，水唔够用，就喺薄扶林起水塘，叫薄扶林水塘。佢係香港首個水塘。之不過無耐，香港政府分期喺大潭𡰪起大潭水塘，水量遠超薄扶林水塘。薄扶林水塘只係備用。

之後牛奶公司睇中薄扶林，喺度養乳牛，賣牛奶，供香港之用。

屋宇

薄扶林村有好多寮仔。薄扶林村向薄扶林水塘行，有零散屋宇，好似牛奶公司宿舍、薄扶林公眾騎術學校、香港傷健協會薄扶林傷健營、香港大學舍堂之一嘅大學堂等。村東過薄扶林道，有伯大尼，家下係香港演藝學院一樓、有牛奶公司牛欄，家下係惠康劇院，重有薄扶林技能訓練中心、中華廚藝學院。

薄扶林一帶嘅屋宇，都沿薄扶林道起。

薄扶林村以南，有置富花園同薄扶林花園，都係私人屋邨。南已入鷄籠灣境，有薄扶林消防局、薄扶林救護站。再南面有華富邨等。

薄扶林村以北，就有零散屋宇，散佈薄扶林道兩邊。當中有香港大學嘅宿舍、心光盲人學校。瑪麗醫院係薄扶林頭，不過查實喺沙灣對上，可謂沙灣之境。下面有香港大學醫學院，更近沙灣。

薄扶林向西，山下有域多利道，已近大口灣境，有屋苑碧瑤灣。再落係大口灣，經已填平，岸綫填到直一直。起咗數碼港同貝沙灣。

街道 
道有薄扶林道同域多利道，由港島北到南。而薄扶林水塘道，可上爐峯峽。

香港政府計劃過起四號幹線，當中堅尼地城到香港仔段經大口灣。

公共交通 
 巴士
 小巴

參攷 
書
《弢園文錄外編·香港略論》；王韜喺1865年作，描寫19世紀中香港狀況。 ISBN 7-5348-1710-2
王韬：《漫遊隨錄圖記·香海羈蹤》ISBN 7-80603-956-2
王韬：《漫遊隨錄圖記·物外清游》ISBN 7-80603-956-2

沙灣
鋼綫灣

中西區 (香港)
南區 (香港)